ORDE do 3 de abril de 2007 pola que se determinan os servizos mínimos que deberán garantir a asistencia á poboación na folga convocada pola organización sindical UGT e que se levará a efecto no ámbito das fundacións e empresas públicas sanitarias xestionadas pola Consellería de Sanidade: F.P.H. Salnés, F.P.H. Barbanza, F.P.H. Verín, F.P.H. Virxe da Xunqueira de Cee, Instituto Galego de Oftalmoloxía, Instituto Galego de Medicina Técnica, F.P. Urxencias Sanitarias de Galicia 061, Centro de Transfusións de Galicia, F.P. Escola Galega de Administración Sanitaria, durante os días 10, 24 e 26 de abril de 2007, durante as 24 horas do día.
CONSELLERÍA DE SANIDADE — III. OUTRAS DISPOSICIÓNS — 09/04/2007

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada folga pola organización sindical UGT para os días 10, 24 e 26 de abril de 2007, durante as 24 horas do día, que afectará todo o persoal no ámbito das Fundacións e Empresas Públicas Sanitarias xestionadas pola Consellería de Sanidade, outorgada audiencia ao comité de folga,
DISPOÑO:
Artigo 1º
A convocatoria de folga realizada pola organización sindical UGT para os días 10, 24 e 26 de abril de 2007, que afectará todo o persoal no ámbito das fundacións e empresas públicas sanitarias xestionadas pola Consellería de Sanidade, deberá entenderse condicionada ao mantemento dos servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para os efectos de evitar que se produzan graves prexuízos para os usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
E por iso mantéñense os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non se pode aprazar, sen consecuencias negativas para a saúde.
Entrando na análise pormenorizada dos servizos mínimos por cada ámbito asistencial, establécense os seguintes criterios reitores que deberán seguir os centros para a determinación do persoal necesario para o mantemento dos servizos esenciais. Os criterios aplícanse en cada centro en función das características da prestación e dos cadros de persoal de cada centro, nos termos previstos nestes criterios que permitan tal modulación:
Criterios reitores:
I. Servizos mínimos que garantan o persoal necesario para a cobertura da atención urxente e permanente e as emerxencias do 061.
II. No transporte sanitario programado:
1º.-Unha cobertura do 100% respecto á atención urxente.
2º.-Unha cobertura do 100% dos traslados dende as urxencias do hospital para ingresos no servizo correspondente.
3º.-100% dos servizos de transporte para diálise.
4º.-100% do transporte de doentes ingresados para ingreso noutros hospitais.
5º.-100% de doentes hospitalizados para realización de probas diagnósticas.
6º.-Os traslados para tratamentos oncolóxicos, altas hospitalarias, consultas externas, probas en doentes ambulatorios e rehabilitación cubriranse en caso de que o doente necesite padiola, cadeira de rodas ou requira apoio terapéutico.
III. No Centro de Transfusións de Galicia os servizos necesarios para o mantemento do abastecemento sanguíneo en toda a Comunidade Autónoma.
IV. Nas institucións sanitarias públicas, os criterios de determinación do persoal para a cobertura dos servizos mínimos será a seguinte:
A. Persoal facultativo dependente de atención especializada.
I. Cobertura do 100% da actividade urxente nun triplo ámbito:
-Servizos de urxencias e gardas médicas.
-Quirófanos urxentes (xerais e de tocoloxía) para a atención dos usuarios que requiran intervención cirúrxica inaprazable no seu ingreso. Para estes efectos consideraranse inaprazables as intervencións cirúrxicas de doentes con neoplasia maligna.
-Atención aos paritorios.
II. Cobertura da actividade cirúrxica dos doentes hospitalizados, respecto ás patoloxías que poñan en perigo a súa vida ou agraven o seu estado de saúde.
III. Na área de hospitalización establecerase o número necesario para garantir as visitas médicas, a atención indefectible dos doentes hospitalizados e as altas clínicas.
IV. No ámbito de consulta atenderanse as consideradas como urxentes ou preferentes, así como as interconsultas dos doentes hospitalizados que o requiran, a criterio do facultativo. Así mesmo, atenderanse as consultas inaprazables dos doentes oncolóxicos que requiran tratamento citostático e os doentes desprazados.
V. Garantirase, así mesmo, a realización das probas complementarias urxentes e as que se refiren aos doentes hospitalizados que, a criterio do facultativo, sexan necesarias, entendendose incluídas as dos doentes con neoplasias malignas.
VI. Garantirase así mesmo a dispensación de medicamentos e de produtos sanitarios que, a criterio do facultativo, sexan necesarios.
VII. Unidades especiais: o número necesario para garantir o coidado dos doentes.
B. Persoal sanitario non facultativo de atención especializada.
I. Cobertura do 100% da actividade urxente nun triplo ámbito:
-Servizos de urxencias.
-Quirófanos urxentes (xerais e de tocoloxía) para a atención dos usuarios que requiran intervención cirúrxicas inaprazable no ingreso. Para estes efectos consideraranse inaprazables as intervencións cirúrxica de doentes con neoplasia maligna.
-Atención aos paritorios.
II. Cobertura da actividade cirúrxica dos doentes hospitalizados, respecto ás patoloxías que poñan en perigo a súa vida ou agraven o seu estado de saúde.
III. Na área de hospitalización establecerase o número necesario para garantir os coidados dos doentes hospitalizados, en correspondencia cos efectivos de un domingo ou festivo.
IV. No ámbito de consultas estableceranse mínimos:
-Apoio á atención das consultas especializadas consideradas como urxentes ou preferentes, así como as interconsultas dos doentes hospitalizados que o requiran, a criterio do facultativo. Así mesmo, atenderanse as consultas inaprazables dos doentes oncolóxicos que requiran tratamento citostático e os doentes desprazados.
V. No ámbito dos servizos centrais, garantirase a realización das probas complementarias urxentes e as que se refiran aos doentes hospitalizados que, a criterio do facultativo, sexan necesarios, entendéndose incluídas as dos doentes con neoplasias malignas.
VI. Garantirase a dispensación de medicamentos e produtos sanitarios, que a criterio do facultativo sexan necesarios.
VII. Unidades especiais: o número necesario para garantir o coidado dos doentes.
C. Persoal non sanitario de atención especializada.
I. Urxencias: o 100% do persoal non sanitario.
II. Área de hospitalización: un número de efectivos equivalente ao de domingos ou festivos.
III. Servizo de admisión e arquivo de atención especializada: un número equivalente ao de domingos ou festivos.
IV. Cita previa: un número de efectivos que garantan a atención ao doente que o requira, cun mínimo dun efectivo por centro e ata un máximo do 50% dos efectivos en cada quenda.
V. Atención ao doente: un número de efectivos que garantan a atención ao doente que o requira, cun mínimo dun efectivo por centro e ata un máximo do 50% dos efectivos en cada quenda.
VI. Servizos administrativos:
-Información: o número de profesionais necesarios para garantirlles a debida información aos pacientes.
-Persoal: o número imprescindible para garantir as incidencias e xestións derivadas da folga e como máximo ata o 40% dos efectivos en cada quenda.
-Subministracións: o número imprescindible para garantir os pedidos urxentes e ata un 25% dos efectivos en cada quenda.
-Almacén: un número imprescindible para a xestión do almacén e ata un 25% dos efectivos en cada quenda.
-Contabilidade: un número imprescindible para as xestións urxentes e ata un 25% dos efectivos en cada quenda.
VII. Outras áreas de traballo ou servizos: establecerase, con carácter xeral, un número equivalente aos domingos ou festivos.
A determinación dos profesionais necesarios farase en cada centro por categoría profesional e a súa fixación debe estar adecuadamente motivada. A xustificación debe constar no expediente de determinación de mínimos de cada centro e debe exteriorizarse adecuadamente para xeral coñecemento dos destinatarios. Deberá quedar constancia no expediente dos factores ou criterios cuxa ponderación conduce a determinar as prestacións mínimas.
A lista de profesionais necesarios para a cobertura dos servizos mínimos deberá ser publicadasnos taboleiros de anuncios de cada centro, polo menos con 48 horas de antelación á data da folga.
Con tales premisas, no anexo desta resolución recóllese o número de efectivos de servizos mínimos para cubrir as xornadas de folga.
Artigo 2º
A designación nominal, que deberá recaer nos profesionais de xeito rotatorio, será determinada polo director-xerente do centro e notificada aos profesionais designados.
O profesional designado como servizo mínimo, que desexe exercer o seu dereito de folga, poderá instar a substitución da súa designación por outro profesional que voluntariamente acepte o cambio de maneira expresa.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro, serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
A presente orde entrará en vigor o mesmo día da súa publicación no Diario Oficial de Galicia.
Santiago de Compostela, 3 de abril de 2007.
María José Rubio Vidal
Conselleira de Sanidade